**Informatīvais ziņojums "Par** **tiesu ekspertīžu institūta reformas ieviešanas iespēju izvērtējumu"**

**I. Informatīvā ziņojuma tiesu ekspertīžu institūta reformas ieviešanai izstrādes gaita**

2009. gada 29. maijā Valsts kancelejas (turpmāk – VK) Funkciju audita grupa noslēdza funkciju auditu valsts tiesu ekspertīžu iestādēs. Funkciju audita grupa savā ziņojumā, veicot izvērstu izpēti par iespējamiem valsts ekspertīžu iestāžu apvienošanas un to padotības modeļiem, secinājusi, ka:

1. apvienošana uzsākama pakāpeniski;
2. apvienotā valsts tiesu ekspertīžu iestāde veidojama Tieslietu ministrijas (turpmāk - TM) padotībā.

Ar Ministru kabineta 2013. gada 22. janvāra sēdes protokola Nr. 5 33. § 2. punktu tika uzdots TM sadarbībā ar Iekšlietu ministriju (turpmāk – IeM) un Veselības ministriju (turpmāk – VM) izstrādāt informatīvo ziņojumu par veicamajiem pasākumiem vienotās tiesu ekspertīžu iestādes izveidošanai un tiesu ekspertīžu kvalitātes nodrošināšanai, vienlaikus izvērtējot vienotās tiesu ekspertīžu iestādes institucionālo padotību.

Tieslietu padome ar 2014. gada 27. janvāra lēmumu Nr. 3 atzina par nepieciešamu izveidot valstī vienotu tiesu ekspertīžu centru, uzskatot, ka efektīvas tiesas spriešanas nodrošināšanai optimālāks būtu vienots tiesu ekspertīžu birojs ar vienotu padotību tieslietu ministram. Ģenerālprokuratūra (turpmāk – ĢP), sniedzot funkciju audita ziņojuma novērtējumu, atbalstīja ideju par Valsts tiesu ekspertīžu biroja (turpmāk – VTEB) un Valsts policijas Kriminālistikas pārvaldes (turpmāk – VPKP) apvienošanu TM padotībā, papildus norādot, ka tajās veiktās ekspertīzes lielā mērā pārklājas, vienlaikus paužot uzskatu, ka Valsts tiesu medicīnas ekspertīzes centrs (turpmāk – VTMEC) tā specifisko un atšķirīgo ekspertīžu dēļ būtu saglabājams kā atsevišķā tiesu ekspertīžu iestāde veselības ministra padotībā.

TM izstrādātais informatīvais ziņojums "Par vienota tiesu ekspertīžu centra izveidi" izskatīts Ministru kabineta 2014. gada 30. septembra sēdē (protokola Nr. 51 17. §), atbalstot modeli - esošās tiesu ekspertīžu sistēmas saglabāšana, vienlaikus pārskatot tiesu ekspertīžu iestāžu funkcijas ar mērķi novērst funkciju dublēšanos. TM tika uzdots izveidot starpnozaru darba grupu, tās sastāvā iekļaujot TM, IeM un VM pārstāvjus.

Uzdevuma izpildei darba grupa vienojās par nepieciešamību Tiesu ekspertu likumā deleģēt Ministru kabinetu noteikt tiesu ekspertu specialitāšu sadali starp tiesu ekspertīžu iestādēm[[1]](#footnote-2). Attiecīgi uz Tiesu ekspertu likuma 11. panta otrajā daļā minētā deleģējuma pamata tika izdoti Ministru kabineta 2016. gada 20. decembra noteikumi Nr. 835 "Noteikumi par tiesu ekspertīžu iestāžu sarakstu un tiesu ekspertu specialitāšu klasifikatoru".

Lemjot par valsts budžeta izdevumu pārskatīšanas 2018., 2019. un 2020. gadam rezultātiem un priekšlikumiem par šo rezultātu izmantošanu likumprojekta "Par vidēja termiņa budžeta ietvaru 2018., 2019. un 2020. gadam" un likumprojekta "Par valsts budžetu 2018. gadam" izstrādes procesā, ar Ministru kabineta 2017. gada 28. augusta sēdes protokola Nr. 41 1. § 24. punktu TM uzdots:

1. sadarbībā ar IeM, VM un Finanšu ministriju (turpmāk – FM) izveidot darba grupu rīcības plāna izstrādei tiesu ekspertīžu institūta reformas ieviešanai;
2. līdz 2018. gada 31. jūlijam iesniegt Ministru kabinetā darba grupas izstrādāto rīcības plānu.

Atbilstoši dotajam uzdevumam ar tieslietu ministra 2017. gada 15. decembra rīkojumu Nr. 1-1/396 "Par darba grupas izveidi rīcības plāna izstrādei tiesu ekspertīžu institūta reformas ieviešanai", tika izveidota darba grupa, kuras sastāvā iekļauti pārstāvji no TM, IeM, FM, VM, VK, Tiesu ekspertu padomes (turpmāk – TEP), VTEB, ĢP, Rīgas apgabaltiesas un VPKP. Darba grupa veica esošās situācijas izpēti, analizējot iespējamos jaunveidojamās tiesu ekspertīžu iestādes risinājumus, tajā skaitā institucionālās padotības risinājumus, iepazinās ar Igaunijas pieredzi tiesu ekspertīžu iestāžu reformas īstenošanā, izvērtēja dublējošās tiesu ekspertīžu jomas, tajā skaitā metožu pārdales iespējamību starp tiesu ekspertīžu iestādēm.

2018. gada 28. augustā izskatīšanai Ministru kabineta sēdē tika iesniegts informatīvais ziņojums ar lūgumu atļaut darba grupai turpināt darbu pie izvērtējuma. Ar Ministru kabineta 2019. gada 5. marta sēdes protokola Nr. 11 20. § 2. punktu uzdots aktualizēt darba grupas sastāvu. Atbilstoši 4. punktam TM uzdots sagatavot un tieslietu ministram līdz 2019. gada 1. novembrim iesniegt izskatīšanai Ministru kabinetā darba grupas veikto izvērtējumu un turpmākās rīcības priekšlikumus vai laika grafiku.

Izpildot Ministru kabineta 2019. gada 5. marta sēdes protokola Nr. 11 20. § 2. punktu, ar tieslietu ministra 2019. gada 2. aprīļa rīkojumu Nr. 1-1/78 "Par grozījumu tieslietu ministra 2017. gada 15. decembra rīkojumā Nr. 1-1/396 "Par darba grupas izveidi rīcības plāna izstrādei tiesu ekspertīžu institūta reformas ieviešanai" aktualizēts darba grupas sastāvs, sastāvā iekļaujot TM, IeM, VM, TEP, VTEB, ĢP, Rīgas apgabaltiesas, VPKP un VK pārstāvjus (turpmāk - darba grupa).

**II. Esošās situācijas raksturojums, darba grupas veiktais izvērtējums un**

**infrastruktūras jautājums**

Darba grupai turpinot izvērtējumu par vienotas tiesu ekspertīžu iestādes izveidi, tika analizēta iespēja apvienot VPKP, VTEB, VTMEC, Valsts robežsardzes Galvenās pārvaldes Ekspertīžu dienestu un tiesu ekspertīžu jomu, ko nodrošina Valsts ieņēmuma dienesta Muitas pārvaldes Muitas laboratorija.

Diskutējot par minēto iestāžu apvienošanu, darba grupa secināja, ka, ņemot vērā to, ka ķīmisko tiesu ekspertīžu veikšana narkotisko un psihotropo vielu specialitātē ir tikai viena no Valsts ieņēmuma dienesta Muitas pārvaldes Muitas laboratorijas kompetencēm, pārējās nav saistītas ar tiesu ekspertīžu veikšanu, kā arī, ievērojot apstākli, ka ķīmisko tiesu ekspertīžu apjoms sastāda tikai 25 % no Valsts ieņēmuma dienesta Muitas pārvaldes Muitas laboratorijā iesniegto paraugu izpētes skaita, jautājums par šīs Valsts ieņēmumu dienesta struktūrvienības pievienošanu vienotai tiesu ekspertīžu iestādei šajā reformas īstenošanas stadijā nav aktuāls.

Savukārt, vērtējot VPKP, VTEB un VTMEC iespējamu apvienošanu, tika secināts, ka, lai arī VTMEC pamatfunkcija ir tiesu medicīnas ekspertīžu veikšana un galvenais tiesu medicīnas ekspertīžu noteicējs ir Valsts policija (turpmāk - VP), proti, vidēji 96-98 % tiesu ekspertīzes tiek veiktas, pamatojoties uz VP lēmumiem kriminālprocesa ietvaros (2018. gadā veiktas 18 960 ekspertīzes un izpētes), tā darbība aptver plašāku funkciju loku: organizēt zinātnisko darbu un pēcdiploma izglītību tiesu medicīnas jomā, iespēju robežās nodrošināt ārstniecības iestādes ar audu transplantātiem.[[2]](#footnote-3) VTMEC ekspertīžu veikšanai nepieciešama specifiska medicīnas iestādes infrastruktūra un VTMEC darbību, tiesu medicīnas eksperta (ārstniecības persona[[3]](#footnote-4)) sertifikāta iegūšanu un profesionālo darbību primāri reglamentē Ārstniecības likums un uz tā pamata izdotie normatīvie akti[[4]](#footnote-5). Iegūstot ārstniecības personas – tiesu medicīnas eksperta sertifikātu, personai tiek piešķirtas tiesības veikt ārstniecību (ekspertīzi) tiesu medicīnas ekspertīzes jomā. Tiesu ekspertu padome[[5]](#footnote-6) izdod tiesu eksperta sertifikātu personai, kura ir ieguvusi ārstniecības personas sertifikātu Ārstniecības likumā noteiktajā kārtībā.

Pamatojoties uz minēto, darba grupa nolēma, ka VTMEC nav iekļaujams turpmākajā izvērtējumā par vienotas tiesu ekspertīžu iestādes izveidi. Darba grupas ieskatā VTMEC ir jāattīstās veselības nozarē, iespējams, Rīgas Stradiņa universitātes ietvaros, tādā veidā efektivizējot rezidentūras, zinātniskās pētniecības iespējas, docētāju atbalstu tiesu medicīnas ekspertīzes attīstībā un praksē, kā arī izmantojot universitātes un VTMEC tehnisko bāzi gan tiesu medicīnas ekspertīzes vajadzībām, gan jaunu tiesu medicīnas ekspertu sagatavošanā. Darba grupas ieskatā šāds rīcības modelis visefektīvāk nodrošinās, ka joprojām tiks īstenotas pašreizējās VTMEC funkcijas – pētniecība tiesu medicīnas un patoloģijas jomā, izglītība, darbības ar audiem un vienlaicīgi nodrošināta neatkarīgas tiesu medicīniskās ekspertīzes pieejamība ekspertīžu noteicējiem iekšlietu un tieslietu jomās.

Darba grupas turpmākajā izvērtējumā par tiesībsargājošajām institūcijām sniegto pakalpojumu nodrošināšanas finansiāli un administratīvi efektīvāko risinājumu, iespējams, vienotas tiesu ekspertīžu iestādes izveidi valstī, iekļautas divas tiesu ekspertīžu iestādes VPKP un VTEB. Izvērtējamo jautājumu lokā, ietverot jautājumus, kas skar esošo tiesu ekspertīžu iestāžu personālu, tiesu ekspertu noslodzi, tiesu ekspertīžu iestāžu funkcijas, tiesu ekspertīžu iestāžu telpas un to aprīkojumu, ārvalstu finanšu instrumentu infrastruktūras sakārtošanai piesaistes iespējas.

Līdz šim īstenotās reformas tiesu ekspertīžu jomas sakārtošanā, pārskatot tiesu ekspertīžu iestāžu funkcijas, ar mērķi novērst funkciju dublēšanos, ir radījušas kontroles mehānismu tiesu ekspertīžu funkciju sadalē starp iestādēm. Tiesu ekspertīžu iestāžu funkcijas ir sadalītas, ņemot vērā tiesu ekspertīžu veidus un normatīvajos aktos noteiktās tiesu ekspertu specialitātes. Tiesu ekspertīžu iestāžu darbība, tostarp, kāda veida tiesu ekspertīzes katrā iestādē tiek veiktas, ir regulēta normatīvajos aktos. Pārējos darbības virzienus iestāde ir noteikusi, saskaņojot ar atbildīgo ministriju.

Saskaņā ar Ministru kabineta 2016. gada 20. decembra noteikumiem Nr. 835 "Noteikumi par tiesu ekspertīžu iestāžu sarakstu un tiesu ekspertu specialitāšu klasifikatoru":

1. VPKP veic ekspertīzes 27 tiesu ekspertu specialitātēs;
2. VTEB veic ekspertīzes 19 tiesu ekspertu specialitātēs.

Tāpat no minētajiem noteikumiem secināms, ka 11 tiesu ekspertu specialitātēs tiesu ekspertīzes veic gan VPKP, gan VTEB, izmantojot dažādas tiesu ekspertīzes metodes.

Neskatoties uz to, ka 11 tiesu ekspertu specialitātēs tiesu ekspertīzes veic gan VPKP, gan VTEB, jāatzīst, ka VPKP un VTEB savstarpējā sadarbība tiesu ekspertīzes attīstībai ir neefektīva, piemēram, pasīva sadarbība laboratorijas iekārtu izmantošanā, nenodrošinot to pilnvērtīgu izmantošanu ekspertīzēs, kurās atbildi uz uzdoto jautājumu varētu sniegt abu iestāžu tiesu eksperti, izmantojot dažādas ekspertīžu metodes; nav sadarbība kopīgu iepirkumu un investīciju veikšanā, kas ļautu nodrošināt efektīvāku un finanšu resursu ziņā izdevīgāku iepirkumu procedūru; nav novērojama sadarbība, piedaloties kopīgos investīciju projektos, kas skar tiesu ekspertīzi. Piemēram, izveidojot vienotu tiesu ekspertīžu iestādi, objekts metālu un šķiedru izpētē tiktu pētīts ar visām šobrīd katrā iestādē esošajām iekārtām (metodēm) un, iespējams, secinājuma varbūtības pakāpe būtu augstāka.

Šobrīd neatrisināts ir jautājums par VTEB un VPKP tiesu ekspertu atlīdzības līdzsvarošanu un šī jautājuma risināšana ir nozīmīga, lai nodrošinātu jaunu tiesu ekspertu piesaisti un esošo tiesu ekspertu noturēšanu.

VTEB kopējais amata vietu skaits ir 54[[6]](#footnote-7), (45 amatpersonas, 9 darbinieki), no kurām, 35 personām ir tiesu ekspertu sertifikāti 48 tiesu ekspertu specialitātēs, tai skaitā, tiesu eksperta sertifikāts ir VTEB vadītājam, kvalitātes vadītājam, ekspertīžu departamentu direktoriem un viņu vietniekiem. Vismaz 20 tiesu ekspertiem ir darba stāžs virs 20 gadiem.

Savukārt VPKP kopējais amata vietu skaits ir 220[[7]](#footnote-8) (188 amatpersonas, 32 darbinieki). VPKP Ekspertīžu birojā ir 91 amata vieta no tām 22 darbinieki (11 tiesu ekspertu sertifikāti), 69 amatpersonas (63 tiesu ekspertu sertifikāti). VPKP Reģionu birojā 124 amata vietas, no tām 7 darbinieki (4 tiesu ekspertu sertifikāti), 117 amatpersonas (80 tiesu ekspertu sertifikāti). Tiesu ekspertu sertifikāti ir arī VPKP priekšnieka vietniekam, Reģionu biroja un Ekspertīžu biroja priekšniekiem.

VPKP no kopējā amata vietu skaita nodarbinātas 143 amatpersonas ar speciālajām dienesta pakāpēm ar tiesu ekspertu sertifikātiem dažādās specialitātēs, no kurām 80 amatpersonu pamatpienākumos ietilpst kriminālprocesuālo darbību veikšana notikumu vietās. VPKP tiesu eksperti reģionos galvenokārt veic notikuma vietas apskati un pēdu izņemšanu notikuma vietās. Līdz ar to amatpersonām, kuru pamatpienākumos ietilpst arī kriminālprocesuālo darbību veikšana notikumu vietās, speciālā dienesta pakāpe jāsaglabā.

Tiesu eksperta pienākums ir veikt objektu vai materiālu zinātnisku un praktisku izpēti, izmantojot likumā noteiktajā kārtībā reģistrētu metodi, lai atbildētu uz ekspertīzes noteicēja uzdotajiem jautājumiem, sniedzot pamatotus secinājumus. Tiesu eksperta pienākumos neietilpst Valsts civildienesta likumā noteiktie pienākumi ierēdnim: nozares politikas vai attīstības stratēģijas veidošana, nozares darbības koordinēšana, finanšu resursu sadale vai kontrole, normatīvo aktu izstrāde vai to ievērošanas kontrole, administratīvo aktu sagatavošana vai izdošana, kā arī citu ar indivīda tiesībām saistītu lēmumu sagatavošana vai pieņemšana. Tāpat tiesu eksperta pienākumos neietilpst policijas darbiniekam noteiktie pienākumi: aizsargāt personu dzīvību, veselību, tiesības un brīvības, īpašumu, sabiedrības un valsts intereses no noziedzīgiem un citiem prettiesiskiem apdraudējumiem.

Saskaņā ar Valsts civildienesta likuma 3. panta pirmo daļu ierēdnis ir persona, kas tiešās valsts pārvaldes iestādē veido nozares politiku vai attīstības stratēģiju, koordinē nozares darbību, sadala vai kontrolē finanšu resursus, izstrādā normatīvos aktus vai kontrolē to ievērošanu, sagatavo vai izdod administratīvos aktus, sagatavo vai pieņem citus ar indivīda tiesībām saistītus lēmumus. Saskaņā ar Tiesu ekspertu likumu tiesu eksperts ir persona, kurai ir speciālas zināšanas un pieredze kādā zinātnes, tehnikas, mākslas vai amatniecības nozarē un kura ir saņēmusi tiesu eksperta sertifikātu un kura veic objektu vai materiālu zinātnisku un praktisku izpēti, lai atbildētu uz ekspertīzes noteicēja uzdotajiem jautājumiem, sniedzot eksperta atzinumu. Eksperta atzinums tāpat kā jebkurš dokuments (piemēram, liecinieka liecība)  lietā ir vērtējams kā pierādījums un tam nav nekāda priekšroka salīdzinājumā ar citiem pierādījumiem. Tas nozīmē, ka eksperta atzinumam kā dokumentam nav saistošs (obligāts) raksturs kā tas ir administratīvajiem aktiem un lēmumiem. Līdz ar to tiesu eksperta darbība neatbilst Valsts civildienesta likuma noteiktajai civildienesta ierēdņa definīcijai. Proti, tiesu ekspertam, lai tas veiktu savus pienākumus, nav jābūt amatpersonai ar speciālo dienesta pakāpi, tādējādi vienādojams un nosakāms darbinieka statuss. Tiesu eksperta atalgojumam un sociālajām garantijām ir jābūt līdzvērtīgām tiesu eksperta amatam izvirzītajām prasībām un uzdevumiem, līdz ar to tiesu ekspertiem ar vienādu funkciju un kompetenču apjomu, nepieciešams noteikt līdzvērtīgu atlīdzību, kas nodrošinātu amatu "vērtības" salīdzināmību.

Pārveidojot tiesu ekspertu civildienesta ierēdņu amatus par darbinieku amatiem, sociālās garantijas saglabātos esošajā apmērā, ņemot vērā Valsts un pašvaldību institūciju amatpersonu un darbinieku atlīdzības likuma 3. panta ceturtajā daļā[[8]](#footnote-9) un 37. panta trešajā daļā[[9]](#footnote-10) noteikto.

Vienlaikus jāņem vērā, ka, mainot amatpersonu ar speciālo dienesta pakāpi statusu uz darbinieka statusu, VPKP Ekspertīžu biroja tiesu eksperti ar speciālajām dienesta pakāpēm var atteikties zaudēt speciālās dienesta pakāpes un izvēlēties turpināt dienestu policijā citā amatā, vai arī atvaļināties, ja persona sasniegusi 50 gadu vecumu un likumā noteikto izdienas stāžu vai apdrošināšanas stāžu un tam pielīdzināto stāžu. Saskaņā ar likumu "Par izdienas pensijām Iekšlietu ministrijas sistēmas darbiniekiem ar speciālajām dienesta pakāpēm" tiesības uz izdienas pensiju ir policijas darbiniekam, kas sasniedzis 50 gadu vecumu un kuram ir likumā noteiktais izdienas stāžs vai apdrošināšanas stāžs un tam pielīdzinātais stāžs (20 gadi). Proti, tiesu ekspertiem, ar izdienas stāžu virs 20 gadiem, ja tie ir sasnieguši 50 gadu vecumu, ir tiesības uz izdienas pensiju.

Pārveidojot tiesu ekspertu ar speciālajām dienesta pakāpēm amata vietas par darbinieku amata vietām, saglabāsies tās sociālās garantijas, kas šobrīd tiesu ekspertiem ar speciālo dienesta pakāpi tiek nodrošinātas atbilstoši Valsts un pašvaldību institūciju amatpersonu un darbinieku atlīdzības likuma 3. panta ceturtajā daļā (normas saturu skatīt zemsvītras astotajā atsaucē) un 37. panta trešajā daļā noteiktajam (normas saturu skatīt zemsvītras devītajā atsaucē). Netiks nodrošinātas tās sociālās garantijas, ko saņem amatpersonas ar speciālo dienesta pakāpi, ņemot vērā to īpašo statusu, piemēram, piemaksu par speciālo dienesta pakāpi; valsts finansētu veselības aprūpi; papildu atvaļinājumu, kas tiek palielināts atkarībā no izdienas, pēc katriem pieciem nepārtraukti nodienētiem gadiem izmaksātu pabalstu trīs mēnešalgu apmērā; īpašu kompensācijas sistēmu nelaimes gadījumu jomā, tai skaitā par nelaimes gadījumiem, kas nav saistīti ar darba pienākumu izpildi, piešķirot pabalstu.

Saskaņā ar VPKP sniegto informāciju no VPKP Ekspertīžu birojā nodarbinātajiem tiesu ekspertiem, 28 tiesu eksperti ir ar izdienas stāžu virs 20 gadiem, 13 tiesu eksperti ir ar izdienas stāžu robežās no 15 līdz 20 gadiem, 16 tiesu eksperti ir ar izdienas stāžu robežās no 11 līdz 15 gadiem, 16 tiesu eksperti ir ar izdienas stāžu līdz 10 gadiem. Vienlaikus no VPKP sniegtās informācijas secināms, ka VPKP Ekspertīžu birojā strādā arī tiesu eksperti bez dienesta pakāpes, piemēram, septiņiem no viņiem ir vairāk kā 20 gadu darba stāžs. Ievērojot minēto, secināms, ka arī tiesu eksperti, kas ir izdienas pensiju saņēmēji, turpina pildīt tiesu eksperta amata pienākumus VPKP.

Sasniedzot 50 gadu vecumu, tiesu ekspertam ir nenovērtējama pieredze tiesu ekspertīzē, kas ir būtiska vispusīga pētījuma veikšanai, tāpēc valsts ir ieinteresēta, lai šie tiesu eksperti turpinātu veikt pienākumus iestādē. Fakts, ka ievērojams īpatsvars tiesu ekspertu, kuriem ir izdienas stāžs virs 20 gadiem, ir nodarbināti VKPK, var norādīt uz to, ka atalgojuma apmērs iepretim izdienas pensijai ir tāds, kas ļauj noturēt pieredzējušos tiesu ekspertus darbā VPKP.

Lai sekmētu tiesu ekspertu korpusa iespējami mazākas izmaiņas, IeM kopā ar TM būtu nepieciešams izstrādāt risinājumu amatpersonām ar speciālajām dienesta pakāpēm atbilstošam pārejas periodam, ņemot vērā personu tiesiskās paļāvības principu.

Lai mazinātu risku, ka tiesu eksperti ar speciālajām dienesta pakāpēm, lai nezaudētu speciālās dienesta pakāpes, izvēlētos turpināt dienestu policijā citā amatā, atalgojumam reformas rezultātā ir jābūt pietuvinātam vidējam tiesu eksperta mēneša atalgojumam un piemaksas par speciālo dienesta pakāpi kopsummai. Jo atalgojums pietuvinātāks minētajai kopsummai, jo mazāks risks, ka tiesu eksperts izlems pārkvalificēties. Vienlaikus tiktu samazināts risks, ka atsevišķās tiesu ekspertu specialitātēs var tikt zaudēti tiesu eksperti. Savukārt personas, kam ir tiesības uz izdienas pensiju, reformas rezultātā var izlemt turpināt pildīt tiesu eksperta amata pienākumus, ja atalgojums būs tam motivējošs.

Veicot tiesu ekspertu statusa VPKP Ekspertīžu birojā vienādošanu, vienlaikus ir jānodrošina vienlīdzīgs atalgojums visiem tiesu ekspertiem reformā iekļautajās iestādēs.

Analizējot esošo situāciju, līdz šim veiktās darbības tiesu ekspertīžu jomas sakārtošanai, apzinot Igaunijas pieredzi līdzīgas tiesu ekspertīžu institūta reformas īstenošanā[[10]](#footnote-11), **secināms**, **ka tiesu ekspertīžu institūta reforma esošajā situācijā īstenojama pakāpeniski**, sākotnēji, saglabājot esošo tiesu ekspertīžu organizatorisko sistēmu, veicot darbības, kas veicinās tiesu ekspertīzes jomas attīstību un nodrošinās racionālāku finanšu līdzekļu tiesu ekspertīzes jomā izlietojumu, paralēli risinot infrastruktūras sakārtošanas jautājumu.

Darba grupas ietvaros tika apskatīts tiesu ekspertīžu iestāžu infrastruktūras jautājums, proti, VPKP Ekspertīžu biroja iespējamā pārvietošana uz ēku, Invalīdu ielā 1, Rīgā, kurā izvietots VTEB. Ideja neguva visu darba grupas locekļu atbalstu.

IeM[[11]](#footnote-12) ieskatā, ēkas Invalīdu ielā 1, Rīgā, ne arī VPKP rīcībā esošās telpas Bruņinieku ielā 72b nav piemērotas un praktiski nav pielāgojamas vienotas tiesu ekspertīžu iestādes vajadzībām. TM šim viedoklim piekrīt tiktāl, ciktāl tas attiecas uz vienotas tiesu ekspertīžu iestādes izvietošanu Bruņinieku ielā 72b. TM ieskatā, ēka Invalīdu ielā 1, Rīgā (turpmāk – Ēka), ņemot vērā tās platību, ir piemērota arī VPKP Ekspertīžu biroja izvietošanai.

VTEB Ēkā aizņem 8000 kvadrātmetru platību, savukārt 7500 kvadrātmetru platība ir neapsaimniekota. VPKP Bruņinieku ielā 72b, Rīgā, ēkā aizņem 6116,4 kvadrātmetru platību. Vienlaikus jāņem vērā, ka pašlaik VPKP Ekspertīžu birojs ir izvietots arī citās telpās Rīgā, piemēram, darba telpas Stabu ielā 89, Rīgā, kas aizņem 495 kvadrātmetru platību, glabātuves pēcekspertīžu objektu un ekspertīžu materiālu glabāšanai Stabu ielā 89 a, Rīgā, kas aizņem 202 kvadrātmetru platību, kā arī tiesu ekspertīzes vajadzībām tiek izmantotas laboratorijas, darba telpas un noliktavas Kleistos un Krustpils ielā (Šķirotava).

Lai noteiktu optimālo nepieciešamo vienotas tiesu ekspertīžu iestādes platību, ir detalizēti jāprojektē katrai tiesu ekspertīžu jomai nepieciešamā laboratorija, jāapzina izmantojamās iekārtas un to darbības nodrošināšanai nepieciešamie nosacījumi.

TM (Tiesu namu aģentūras) attīstības plānā ir iekļauta Ēkas renovācija 2021. gadā, kas nodrošinās VTEB ar ekspertīžu veikšanai atbilstošām telpām. Ēkas izvietojums ir ideāli piemērots jutīgu iekārtu izmantošanai, kas parasti ir viena no problēmām ekspertīžu iestādes ēkas risinājumam, kā arī nodrošina brīvu pieeju visa veida objektu (arī lielgabarīta) piegādei un ir pietiekama platība stāvvietu iekārtošanai.

VPKP Ekspertīžu biroja un VTEB izvietošana vienā ēkā visefektīvāk nodrošinātu pilnvērtīgu laboratoriju iekārtu izmantošanu un kopīgu investīciju projektu, kas skar tiesu ekspertīzi, īstenošanu. Ņemot vērā to, ka Ēka šobrīd nav pielāgota abu ekspertīžu iestāžu izvietošanai, TM ieskatā nākotnē risināms jautājums par Ēkas renovāciju, izvietojot tajā arī VPKP Ekspertīžu biroju.

**Identificēto problēmjautājumu risināšanai nepieciešams īstenot šādus pasākumus:**

1. Sagatavojams izvērtējums par VPKP Ekspertīžu biroja tiesu eksperta amatu ar speciālo dienesta pakāpi, kuru pienākumos ietilpst tiesu eksperta amata pienākumi, pārveidošanu par darbinieku amata vietām, ņemot vērā to veicamo amata pienākumu saturu. Pārtraukt jaunu tiesu ekspertu amatu vietu ar speciālo dienesta pakāpi izveidi.

2. Sagatavojams risinājums amatpersonām ar speciālajām dienesta pakāpēm atbilstošam pārejas periodam, ņemot vērā personu tiesiskās paļāvības principu.

3. Veikt tiesu ekspertu atlīdzības izlīdzināšanu (pēc tiesu ekspertu amatu ar speciālajām dienesta pakāpēm pārveidošanas par darbinieku amatiem, tiesu ekspertu civildienesta ierēdņu amatu pārveidošanas par darbinieku amatiem, nosakot tādu atalgojumu, kas būtu līdzvērtīgs amatam noteiktajai atbildībai, slodzei un pienākumu apjomam, vienlaikus nosakot vienādas sociālās garantijas). Veidojot atlīdzības kritērijus, atalgojums jānosaka adekvāti amata prasībām, kā arī atalgojumam jābūt motivējošam, lai saglabātu visus sertificētos tiesu ekspertus.

4. Ieviest vienotu tiesu ekspertīžu reģistrācijas un pārvaldes informācijas sistēmu VPKP un VTEB, piemēram, izmantojot abās iestādēs VPKP ekspertīžu laboratorijas sistēmu (ELIS), kas tiek izveidota Eiropas Savienības Iekšējās drošības fonda projekta ietvaros.

5. Veikt VPKP un VTEB kopīgus ekspertīžu materiālu un tehnisko līdzekļu iepirkumus, kas ļaus nodrošināt efektīvāku un finanšu resursu ziņā izdevīgāku iepirkumu procedūru. VPKP un VTEB sadarbības, piedaloties kopīgos investīciju projektos, kas skar tiesu ekspertīzi, nodrošināšana.

6. Lemjot jautājumus par VPKP Ekspertīžu biroja un VTEB infrastruktūras un materiāli tehniskā nodrošinājuma attīstību un investīciju veikšanu, ņemt vērā izvirzīto mērķi - vienotas tiesu ekspertīžu iestādes izveide.

**III. Vienotas tiesu ekspertīžu iestādes izveidošanas** **izvērtējums**

**Īstenojot II nodaļā uzskaitītos pasākumus identificēto problēmjautājumu risināšanai, TM kā tiesu ekspertīzes politikas izstrādātājas un īstenotājas ieskatā vienlaikus tiktu nodrošināti būtiski priekšnosacījumi turpmākai tiesu ekspertīžu reformas sekmīgai īstenošanai, proti, vienotas tiesu ekspertīžu iestādes izveidei**.

 VPKP ir VP struktūrvienība[[12]](#footnote-13), nevis iestāde Valsts pārvaldes iekārtas likuma[[13]](#footnote-14) izpratnē, līdz ar to, lai īstenotu VPKP Ekspertīžu biroja pievienošanu VTEB, nepieciešams veikt VP reorganizāciju, nodalot no VP tiesu ekspertīzes veikšanas funkciju. **Vienota tiesu ekspertīžu iestāde izveidojama, VPKP Ekspertīžu biroju** **pievienojot** **VTEB[[14]](#footnote-15)**. No izmeklēšanas atdalīta tiesu ekspertīze sekmēs sabiedrības uzticību pierādījumu objektivitātei, mazinot atkārtotu ekspertīžu noteikšanu tiesas procesā, kas savukārt labvēlīgi ietekmēs lietas izskatīšanas/iztiesāšanas termiņus.

Vienlaikus norādāms, ka kvalitatīvai ekspertīzes veikšanai ir būtiski nodrošināt ar mūsdienu tehniskajām prasībām atbilstošu tehnisko nodrošinājumu un atbilstoši kvalificētu personālu ne tikai vienoto tiesu ekspertīžu iestādi, bet arī struktūrvienību, kuras kompetencē ietilpst pēdu un citu lietisko pierādījumu pareiza izņemšana un saglabāšana notikuma vietas apskates gaitā.

Tā kā objektu un pēdu izpēte notiek dažādās tiesu ekspertīžu jomās, ko šobrīd nodrošina TM, IeM un VM tiesu ekspertīžu iestādes, tehniskās kapacitātes un ekspertu kompetences nodrošināšanu nepieciešams realizēt visās tiesu ekspertīžu iestādēs vienādā līmenī, kas vienlaicīgi arī garantētu objektu secīgu pētīšanas iespējamību, negraujot ekspertīzes to jau pirmajā izpētes solī.

Lai nodrošinātu veiksmīgu vienotas tiesu ekspertīžu iestādes plāna ieviešanu, vienmērīgi attīstot tiesu ekspertīzes sistēmu valstī, sākot no notikuma vietas apskates līdz ekspertīzei, tiesu ekspertīžu un kriminālistikas jomas kapacitātes stiprināšanai nepieciešams piesaistīt papildu finansējumu.

Ievērojot Ministru kabineta 2020. gada 24. marta sēdes protokollēmuma (prot. Nr. 17 21. §) "Informatīvais ziņojums "Par Kohēzijas politikas Eiropas Savienības fondu investīciju aktualitātēm (pusgada ziņojums)" 7. punktā doto uzdevumu[[15]](#footnote-16) un nacionālā līmenī kopīgi panākto vienošanos stratēģiski virzīties uz vienotu tiesu ekspertīžu attīstības konceptu un kopīgi stiprināt tiesu ekspertīžu iestāžu kapacitāti, sarunās ar FM par Eiropas Ekonomikas zonas (turpmāk – EEZ) un Norvēģijas finanšu instrumenta (turpmāk - NFI) rezerves finansējuma iespējamo piesaisti tiesu ekspertīzes un kriminālistikas jomas kapacitātes stiprināšanas un attīstības jautājumiem TM, IeM un VM jāsagatavo kopīgs priekšlikums par EEZ un NFI finanšu instrumenta rezerves finansējuma piesaisti šādās jomās :

1. tiesu ekspertīžu iestāžu tehniskās kapacitātes stiprināšana;
2. kriminālistikas (notikuma vietu apskates) jomas kapacitātes stiprināšana;
3. tiesu ekspertu kandidātu apmācība.

Detalizētu EEZ un NFI finanšu instrumenta rezerves finansējuma iespējamo izlietojuma izklāstu TM, IeM un VM izstrādās un iesniegs FM, ņemot vērā iepriekš notikušajās sarunās ar donoriem pārrunāto.

Vienotas tiesu ekspertīžu iestādes izveidei, VPKP Ekspertīžu biroju pievienojot VTEB, ir konstatējami turpmāk minētie ieguvumi.

**Ieguvumi**

|  |  |
| --- | --- |
| 1. | **Vienā lietā veikto ekspertīžu kopējais termiņš samazināsies, kas labvēlīgi ietekmēs lietas izskatīšanas/ iztiesāšanas termiņus.**Vienota tiesu ekspertīžu iestāde nodrošinās:* Ekspertīzei iesniegto objektu ātrāku izpēti gadījumos, kad ekspertīzes jāveic vairākās ekspertīžu jomās un dažādās tiesu ekspertu specialitātēs. Lietā noteikto ekspertīžu sadali un izpildes secību varēs noteikt prioritārā kārtībā.
* Operatīvāku un efektīvāku informācijas apmaiņu starp dažādu jomu tiesu ekspertiem. Turklāt gadījumā, kad jau ar veiktajām ekspertīzēm procesa virzītājs ir ieguvis pietiekamu pierādījumu bāzi, var zaudēt nozīmi citas potenciālās ekspertīzes, kas ļaus ne tikai raitāk veikt lietu izskatīšanu un iztiesāšanu, bet arī nozīmīgi ietaupīs finanšu līdzekļus nevajadzīgu ekspertīžu veikšanai.
* Komplekso ekspertīžu gadījumā, objekta izpētes secība būs raitāka un ātrāka, vienlaicīgi nodrošinot pēdu saglabāšanu un novēršot iespējamo kontamināciju.
* Visu esošās tiesu ekspertīžu metožu un rīku izmantošanu izpētes objektu izpētē, lai ekspertīzes noteicējam sniegtu secinājumus pēc iespējas kategoriskākā formā, tādā veidā nodrošinot pierādījumus, kas apstiprina vai noliedz izmeklēšanā vai tiesvedībā konstatētus faktus.
* Atkārtotu ekspertīžu skaita samazināšanos, jo ekspertīžu noteicēji apzināsies, ka ekspertīze tiks noteikta vienai un tai pašai iestādei.
 |
| 2. | **Uzlabots kriminālistikas speciālistu atbalsts notikuma vietās.*** Saskaņā ar likuma "Par policiju" 10. panta pirmās daļas 4. punktu VP funkcija un policijas darbinieka pamatpienākumi atbilstoši dienesta kompetencei ir: nodrošināt noteiktā kārtībā kriminālistikas speciālistu piedalīšanos izmeklēšanas darbībās. Atdalot tiesu ekspertīzi no kriminālistikas dienesta (policijas darbiniekiem), uzmanība vairāk tiks vērsta uz kvalitatīvu notikuma vietas apskašu un citu procesuālo darbību izpildi. Līdzekļi tiks vērsti kriminālistikas dienesta darbinieku kompetences nodrošināšanai un kvalifikācijas paaugstināšanai, jaunu tehnisko līdzekļu ieviešanai pēdu un situācijas fiksēšanā.
* Tā kā plānotās vienotās tiesu ekspertīzes iestādes uzraudzības padomē paredzēts ietvert policijas, prokuratūras, tiesas pārstāvjus, iestādes stratēģiskie virzieni, tai skaitā, sadarbība starp ekspertīžu iestādi un kriminālistikas dienestu, tiks monitorēti, neskatoties uz atšķirīgo resorisko padotību. Ieviešot šo modeli tiks veicināta izpratnes veidošana starp izmeklēšanas/tiesas iestādēm un tiesu ekspertīžu pakalpojumu sniedzējiem, lai integrētu daudznozaru spējas lietu kvalitatīvai izmeklēšanai un izskatīšanai.
 |
| 3. | **Ievērojami palielināts tiesu ekspertīzes politikas attīstības potenciāls.** * Vienotas tiesu ekspertīžu iestādes izveide veicinās plānveidīgu, reālās situācijas prasībām atbilstošu, tiesu ekspertīzes sistēmas politikas attīstību valstī. Minētais ļaus efektīvāk plānot investīcijas, kas ietekmēs finanšu līdzekļu lietderīgāku izlietojumu. Investīciju piesaiste pārskatāmāka un vienkāršāka.
* Vienota tiesu ekspertīžu iestāde ļaus efektīvāk iesaistīties starptautiskajās finanšu programmās (ārvalstu investori ir ieinteresēti veikt finansiālos ieguldījumus nacionālo sistēmu attīstībā un tās pēctecības nodrošināšanā un finansiāli lielākos projektos, nevis daudzos mazākos, jo tas nodrošina vienkāršāku administrēšanu un var sasniegt lielākus rezultātus), jo vienotas tiesu ekspertīžu iestādes kā padotības iestādes statuss atvieglos projektu pieteikumu izstrādi, iekļaujot tajos ne tikai ekspertīžu iestādi, bet arī ar ekspertīzi saistītos klientus (tiesas, prokuratūru, policiju). Tādā veidā ekspertīžu sistēmas līmeņa paaugstināšana pozitīvi ietekmēs visus tiesu sistēmas dalībniekus.
 |

Kā norādīts iepriekš, īstenojot II nodaļā uzskaitītos pasākumus identificēto problēmjautājumu risināšanai, ievērojami mazināmi riski, gan saistībā ar pieredzējušu tiesu ekspertu zaudējumu, gan jaunu tiesu ekspertu piesaistē. Vienlaikus vienotas tiesu ekspertīžu iestādes izveidei, VTEB pievienojot VPKP Ekspertīžu biroju, stiprinot tās kapacitāti, atpazīstamību starptautiskā līmenī, var būt arī papildu motivējoši faktori, lai noturētu tiesu ekspertus darbā savā specialitātē. Tajā pašā laikā **vienotas tiesu ekspertīzes iestādes izveides process ir saistīts ar atsevišķiem izaicinājumiem, kuri jāņem vērā vienotas tiesu ekspertīžu iestādes izveides procesā.**

**Riski**

|  |  |
| --- | --- |
| 1. | **Izmaiņas tiesu ekspertu korpusā un ar to saistītā papildu finansējuma nepieciešamība:*** jaunu tiesu ekspertu apmācībai ārvalstīs, specialitātēs, kurās ir mazs skaits tiesu ekspertu, un kurās reorganizācijas ietvaros var tikt zaudēti tiesu eksperti;
* normatīvajos aktos noteikto kompensāciju izmaksai, ja reorganizācijas ietekmē, tiek pārtraukts dienests vai darba attiecības.
 |
| 2. | **Izmaiņas tiesu ekspertu korpusā un to ietekme uz ekspertīžu veikšanu specialitātēs, kurās ir mazs tiesu ekspertu skaits:*** pieredzējušu sertificētu tiesu ekspertu zaudējums sakarā ar amata statusa maiņu var radīt risku, ka atsevišķās tiesu ekspertu specialitātēs var nebūt tiesu ekspertu;
* jaunu tiesu ekspertu sagatavošana un sertificēšana prasīs vismaz vienu gadu. Minētais var radīt arī negatīvu ietekmi uz lietu izmeklēšanas un iztiesāšanas termiņiem, kā arī varētu nenodrošināt procesa virzītājus un tiesu ar nepieciešamajiem pierādījumiem (ekspertu atzinumiem).
 |
| 3.  | **Izmaiņas, kas saistītas ar ekspertīžu veikšanas pārtraukšanu Reģionālajos birojos:*** aptuveni par 20 % varētu pieaugt slodze vienotās tiesu ekspertīžu iestādes tiesu ekspertiem daktiloskopiskās, trasoloģiskās, habitoloģiskās ekspertīzes jomā un par 33 % - narkotiku, psihotropo vielu un alkohola ekspertīžu jomā, kāds pašlaik ir VPKP Reģionu birojā veikto ekspertīžu īpatsvars;
* pieaugs VP reģionu pārvalžu izdevumi, nodrošinot ekspertīzei nododamo lietu nogādāšanu vienotajā tiesu ekspertīžu iestādē.
 |

**IV.** **Tiesu ekspertīžu institūta reformas īstenošanai veicamo darbību laika grafiks**

|  |
| --- |
| **Reformas 1. posms:** |
| Reformas uzraudzības padomes, kas sastāvētu no IeM, TM un VK pārstāvjiem, izveide, Reformas uzraudzības padomes nolikuma izstrāde. | 2020. gada 15. augusts | TM, VK, IeM |
| VPKP un VTEB sadarbības nostiprināšana, piedaloties kopīgos investīciju projektos, kas skar tiesu ekspertīzi (sadarbības memorands). | 2020. gada 1. septembris. | VP (VPKP), VTEB |
| Turpināt sarunas ar Norvēģijas valdību par finanšu avota piesaisti tiesu ekspertīžu un kriminālistikas jomas kapacitātes stiprināšanai EEZ un NFI rezerves finansējuma ietvaros. | 2020. gada 31. decembris. | TM, IeM, VM |
| **Vakanto tiesu ekspertu amatu pārveidošana par amata vietām bez speciālajām dienesta pakāpēm, kā arī pārtraukt jaunu tiesu ekspertu kandidātu VPKP Ekspertīžu birojā ar speciālo dienesta pakāpi apmācības tiesu ekspertu specialitātē.** | **2020. gada 31. decembris.** | IeM, VP (VPKP) |
| VETB tiesu ekspertu civildienesta ierēdņu amatu pārveidošana par darbinieku amatiem. | 2020. gada 31. decembris. | VTEB |
| **Izstrādāt kritērijus VPKP Ekspertīžu biroja tiesu ekspertu amatu ar speciālajām dienesta pakāpēm pārveidošanai par darbinieku amatiem un veikt attiecīgu amatu un personālā izvērtēšanu.** | **2021. gada 1. aprīlis.** | IeM, VP (VPKP) |
| Izstrādāt kritērijus un tiesisko regulējumu amatpersonu ar speciālajām dienesta pakāpēm atbilstošam pārejas periodam, ņemot vērā personas tiesiskās paļāvības principu. | 2021. gada 1. aprīlis | IeM, TM |
| Izvērtēt tiesu ekspertīžu funkcijas saglabāšanas iespējas reģionu līmenī. | 2021. gada 1. aprīlis | TM, IeM, VP (VPKP) |
| Izstrādāt normatīvos aktus tiesu ekspertu atlīdzības izlīdzināšanai un statusa vienādošanai. | 2023. gada 1. jūnijs. | TM, IeM, VK, FM |
| **VPKP Ekspertīžu biroja tiesu ekspertu ar speciālo dienesta pakāpi amatu pārveidošana par darbinieku amatiem.** | **2024. gada 1. jūnijs.** | IeM, VP (VPKP) |
| Jaunu tiesu ekspertu apmācība (arī ārvalstīs), specialitātēs, kurās ir mazs skaits tiesu ekspertu | 2025. gada 31. decembris. | VP (VPKP), VTEB |
| VPKP kapacitātes stiprināšana, lai attīstītu kapacitāti un tehnisko nodrošinājumu mūsdienu tehniskajām prasībām atbilstošas notikuma vietu apskates veikšanai. | 2025. gada 31. decembris | VP (VPKP) |
| **Reformas 2. posms:** |
| **Vienotas tiesu ekspertīžu iestādes izveide, VPKP Ekspertīžu biroju pievienojot VTEB.** | **ne vēlāk kā līdz 2025. gada 31. decembrim.** | **TM, IeM, VTEB, VP (VPKP)** |
| Izstrādāt normatīvos aktus vienotās tiesu ekspertīžu iestādes statusa nostiprināšanai un vienotas tiesu ekspertīžu iestādes uzraudzības padomes apstiprināšanai, tajā iekļaujot TM, IeM, ĢP un Augstākās tiesas pārstāvjus. | līdz 2025. gada 31. decembrim. | TM |

Tiesu ekspertīžu institūta reformas īstenošanai veicamo darbību uzraudzību veic Reformas uzraudzības padome, kas Reformas uzraudzības padomes nolikumā noteiktajā kārtībā veic tiesu ekspertīžu institūta reformas īstenošanai veicamo darbību laika grafikā minēto aktivitāšu izpildes kontroli, kā arī iespējamo risku analīzi.

Ministru prezidenta biedrs,

tieslietu ministrs Jānis Bordāns

Bajāre-Grīnberga 67036789

Kintija.Bajare-Grinberga@tm.gov.lv

1. Sākotnēji darba grupa sagatavoja grozījumus Ministru kabineta 2011. gada 21. jūnija noteikumos Nr. 466 "Tiesu ekspertu specialitāšu klasifikators", bet, tā kā tiem nebija atbilstoša deleģējuma, darba grupa vienojās par nepieciešamību iestrādāt Tiesu ekspertu likumā deleģējumu Ministru kabinetam noteikt tiesu ekspertu specialitāšu sadali starp tiesu ekspertīžu iestādēm. Minētais deleģējums tika noteikts Tiesu ekspertu likuma 11. panta otrajā daļā. [↑](#footnote-ref-2)
2. Ministru kabineta 2004. gada 7. decembra noteikumi Nr. 776 "Valsts tiesu medicīnas ekspertīzes centra nolikums". [↑](#footnote-ref-3)
3. Ministru kabineta 2016. gada 24. maija noteikumi Nr. 317 "Ārstniecības personu un ārstniecības atbalsta personu reģistra izveides, papildināšanas un uzturēšanas kārtība". [↑](#footnote-ref-4)
4. Ministru kabineta 2012. gada 18. decembra noteikumi Nr.943 "Ārstniecības personu sertifikācijas kārtība". [↑](#footnote-ref-5)
5. Saskaņā ar Tiesu ekspertu likuma 18. panta pirmo daļu Tiesu ekspertu padome ir tiesu ekspertu pārvaldības un uzraudzības institūcija. Tiesu ekspertu padome:

1) apstiprina apmācības programmas tiesu ekspertu specialitātēs, kā arī organizē sertifikāciju un resertifikāciju;

2) lemj par tiesu eksperta sertifikāta izsniegšanu, tā darbības apturēšanu, atjaunošanu un izbeigšanu;

3) lemj par disciplinārlietas ierosināšanu, disciplinārsoda piemērošanu vai disciplinārlietas izbeigšanu;

4) uzrauga un kontrolē tiesu ekspertu darbību;

5) reģistrē ekspertīzes veikšanai izmantojamās metodes;

6) uzraudzības un kontroles funkcijas nodrošināšanai pieprasa tiesu eksperta atzinuma kopiju, ievērojot normatīvajos aktos noteiktos ierobežojumus;

7) izstrādā tiesu ekspertu ētikas kodeksu;

8) piedalās tiesu ekspertīzes sistēmas politikas un stratēģijas izstrādē un ieviešanā, kā arī tiesu ekspertīzes sistēmas darba organizācijas attīstīšanā;

9) izskata iesniegumus un sūdzības par tiesu ekspertu darbību. [↑](#footnote-ref-6)
6. Dati uz 2020. gada 10. janvāri saskaņā ar VTEB sniegto informāciju. [↑](#footnote-ref-7)
7. Dati uz 2020. gada 10. janvāri saskaņā ar VPKP sniegto informāciju. [↑](#footnote-ref-8)
8. Valsts un pašvaldību institūciju amatpersonu un darbinieku atlīdzības likuma 3. panta ceturtā daļa paredz:

(4) Valsts vai pašvaldības institūcija tai piešķirto finanšu līdzekļu ietvaros iekšējos normatīvajos aktos, pašvaldības saistošajos noteikumos, darba koplīgumos vai darba līgumos amatpersonām (darbiniekiem) var paredzēt tikai šādus ar papildu atlīdzību saistītus pasākumus:

1) darba dienas ilguma saīsināšanu vairāk par vienu stundu pirms svētku dienām;

2) vienu apmaksātu brīvdienu pirmajā skolas dienā sakarā ar bērna skolas gaitu uzsākšanu 1. — 4. klasē;

3) ne vairāk kā trīs apmaksātas brīvdienas sakarā ar stāšanos laulībā;

4) vienu apmaksātu brīvdienu izlaiduma dienā, amatpersonai (darbiniekam) vai tās bērnam absolvējot izglītības iestādi;

5) naudas balvu, kas kalendāra gada ietvaros nepārsniedz amatpersonai (darbiniekam) noteiktās mēnešalgas apmēru, sakarā ar amatpersonai (darbiniekam) vai valsts vai pašvaldības institūcijai svarīgu sasniegumu (notikumu), ņemot vērā amatpersonas (darbinieka) ieguldījumu attiecīgās institūcijas mērķu sasniegšanā;

6) *(izslēgts ar* [*16.06.2011*](https://likumi.lv/ta/id/232640-grozijumi-valsts-un-pasvaldibu-instituciju-amatpersonu-un-darbinieku-atlidzibas-likuma)*. likumu)*;

7) pabalstu līdz 50 procentiem no mēnešalgas reizi kalendāra gadā amatpersonai (darbiniekam) par katru apgādībā esošu bērnu invalīdu līdz 18 gadu vecumam;

8) pabalstu līdz 50 procentiem no mēnešalgas vienu reizi kalendāra gadā, aizejot ikgadējā apmaksātajā atvaļinājumā, ņemot vērā nodarbinātības ilgumu valsts vai pašvaldības institūcijā, darba izpildes rezultātus un citus valsts vai pašvaldības institūcijas noteiktos kritērijus, kā arī to, ka atvaļinājuma pabalsts netiek pārcelts uz nākamo kalendāra gadu un, izbeidzot amata (dienesta, darba) attiecības, tas netiek atlīdzināts gadījumā, kad kārtējais atvaļinājums nav izmantots;

9) atlīdzību par laiku, kuru amatpersona (darbinieks) nepavada darba vietā vai citā institūcijas norādītajā vietā un kuru amatpersona (darbinieks) izmanto pēc saviem ieskatiem, bet pēc attiecīga pieprasījuma ierodas norādītajā vietā un nekavējoties uzsāk pienākumu pildīšanu. [↑](#footnote-ref-9)
9. Valsts un pašvaldību institūciju amatpersonu un darbinieku atlīdzības likuma 37. panta trešā daļa paredz, ka:

(3) Valsts institūcija apdrošina tiesnešu, prokuroru un to Korupcijas novēršanas un apkarošanas biroja amatpersonu veselību, kuras veic izmeklēšanu un operatīvo darbību, kā arī to tiesu ekspertu veselību, kuri ir pakļauti dzīvības vai veselības apdraudējumam (riskam), piedaloties izmeklēšanas darbībās. [↑](#footnote-ref-10)
10. Igaunijas pieredze atspoguļota 2019. gada 15. februāra informatīvajā ziņojumā "Par rīcības plānu tiesu ekspertīžu institūta reformas ieviešanai", kas skatīts Ministru kabineta 2019. gada 5. marta sēdē. [↑](#footnote-ref-11)
11. IeM 2020. gada 4. februāra atzinums Nr. 1-9.3/114 "Par informatīvā ziņojuma par tiesu ekspertīžu institūta reformas ieviešanu". [↑](#footnote-ref-12)
12. VP 2010. gada 8. janvāra reglaments Nr. 2. [↑](#footnote-ref-13)
13. Valsts pārvaldes iekārtas likuma 1. panta 3. punkts noteic, ka iestāde ir institūcija, kura darbojas publiskas personas vārdā un kurai ar normatīvo aktu noteikta kompetence valsts pārvaldē, piešķirti finansu līdzekļi tās darbības īstenošanai un ir savs personāls. [↑](#footnote-ref-14)
14. VTEB jau ir iestādes statuss Valsts pārvaldes iekārtas likuma izpratnē, līdz ar to nav jāveic nepieciešamās darbības jaunas iestādes izveidē. [↑](#footnote-ref-15)
15. Ņemot vērā informatīvā ziņojuma piektajā sadaļā sniegto informāciju, IeM sadarbībā ar VM un, ja nepieciešams, citām iestādēm izstrādāt un līdz 2020. gada 15. jūnijam iesniegt FM stratēģiski pamatotu priekšlikumu par rezerves finansējuma 2 449 000 EUR izlietojumu programmā "Starptautiskā policijas sadarbība un noziedzības apkarošana" saskaņā ar Saprašanās memorandā par Eiropas Ekonomikas zonas finanšu instrumenta ieviešanu 2014.-2021. gadā B. pielikuma 2. punktā noteikto. [↑](#footnote-ref-16)